*****

ΚΑΝΟΝΙΣΜΟΣ (ΕΟΚ) αριθ. 722/88 ΤΗΣ ΕΠΙΤΡΟΠΗΣ

της 18ης Μαρτίου 1988

για τον καθορισμό των λεπτομερειών εφαρμογής του άρθρου 3 παράγραφος 1α του κανονισμού (ΕΟΚ) αριθ. 426/86 όσον αφορά τη χορήγηση ενίσχυσης στα μεταποιημένα προϊόντα με βάση την τομάτα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3909/87 (2), και ιδίως το άρθρο 3 παράγραφος 4,

Εκτιμώντας:

ότι για να ενθαρρυνθεί η σύναψη συμβάσεων μεταξύ των ομάδων παραγωγών τοματών και των μεταποιητών ή των ενώσεών τους, το άρθρο 3 παράγραφος 1α του κανονισμού (ΕΟΚ) αριθ. 426/86 προβλέπει τη χορήγηση συμπληρωματικής πριμοδότησης στο μεταποιητή υπό ορισμένους όρους· ότι, ειδικότερα, συμβάσεις που συνάπτονται με μία ομάδα ή με ένωση ομάδων παραγωγών πρέπει να αφορούν ένα σημαντικό ποσοστό της ολικής ποσότητας που μεταποιείται από το μεταποιητή, που έχει καθοριστεί σε 60 % και, όσον αφορά την Ισπανία και την Πορτογαλία, σε 15 % από τον κανονισμό (ΕΟΚ) αριθ. 3732/87 του Συμβουλίου (3)·

ότι βάσει των λεπτομερειών εφαρμογής του καθεστώτος της συμπληρωματικής πριμοδοτήσεως, πρέπει να καθορισθούν ιδιαίτερα οι όροι «ενώσεις παραγωγών»· ότι με τους όρους αυτούς πρέπει να νοούνται οι οργανώσεις παραγωγών που έχουν συσταθεί νόμιμα κατ' εφαρμογή του άρθρου 13 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (4), όπως τροποποιήθηκε από τον κανονισμό (ΕΟΚ) αριθ. 223/88 (5), καθώς και οι ενώσεις που έχουν συσταθεί με σκοπό τη συγκέντρωση της προσφοράς και τη δυνατότητα πρόσβασης στην εν λόγω πριμοδότηση· ότι, ωστόσο, οι τελευταίες δεν πρέπει να θίγουν τις οργανώσεις παραγωγών που λειτουργούν στον ίδιο τομέα παραγωγής·

ότι πρέπει να προβλεφθεί ότι η αίτηση πριμοδότησης υποβάλλεται συγχρόνως με την αίτηση ενίσχυσης στην παραγωγή σύμφωνα με το άρθρο 11 παράγραφος 4 του κανονισμού (ΕΟΚ) αριθ. 1599/84 της Επιτροπής της 8ης Ιουνίου 1984 περί λεπτομερειών εφαρμογής του καθεστώτος της ενισχύσεως στην παραγωγή για τα μεταποιημένα προϊόντα με βάση τα οπωροκηπευτικά (6), όπως τροποποιήθηκε τελευταία από τον κανονισμό (ΕΟΚ) αριθ. 648/88 (7) ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την εφαρμογή του άρθρου 3 παραγραφος 1α του κανονισμού (ΕΟΚ) αριθ. 426/86, ως «ενώσεις παραγωγών» νοούνται:

- οι οργανώσεις παραγωγών που έχουν συσταθεί και αναγνωρισθεί σύμφωνα με το άρθρο 13 του κανονισμού (ΕΟΚ) αριθ. 1035/72,

- οι ενώσεις που έχουν συσταθεί για τη σύναψη των συμβάσεων που αναφέρονται στο προαναφερόμενο άρθρο 3· οι ενώσεις αυτές αναγνωρίζονται από το ενδιαφερόμενο κράτος μέλος, εφόσον τα μέλη τους δεν συμμετέχουν σε ενώσεις παραγωγών αναγνωρισμένες βάσει του άρθρου 13 του κανονισμού (ΕΟΚ) αριθ. 1035/72 και αναλαμβάνουν την υποχρέωση να μην επιβαρύνουν με το σύνολο ή μέρος της παραγωγής τους άλλες ενώσεις.

Άρθρο 2

Το δικαίωμα στην πριμοδότηση που προβλέπεται στο άρθρο 3 παράγραφος 1α του κανονισμού (ΕΟΚ) αριθ. 426/86 αναγνωρίζεται στο μεταποιητή, στην ένωση ή την ομάδα των μεταποιητών όταν η ολική ποσότητα των νωπών τοματών που παραδίδονται σε εκτέλεση των συμβάσεων που έχουν συναφθεί με τις ενώσεις των παραγωγών έχει αναληφθεί και όταν οι ποσότητες που καλύπτονται από τις συμβάσεις που αναφέρονται στην ίδια διάταξη ισούνται τουλάχιστον με τα «σημαντικά καθορισμένα ποσοστά», που καθορίζονται από το Συμβούλιο σε σχέση με τις ολικές μεταποιημένες ποσότητες σε εκτέλεση των συμβάσεων που αναφέρονται στο εν λόγω άρθρο 3.

Άρθρο 3

Για τον καθορισμό της πριμοδότησης που καταβάλλεται σε κάθε δικαιούχο, καθορίζεται το πραγματικό ποσοστό που αντιπροσωπεύουν, σε σχέση με τις ολικές ποσότητες που έχουν παραδοθεί στην παρέμβαση και δίδουν δικαίωμα σε

ενίσχυση στην παραγωγή, οι ποσότητες που έχουν παραδοθεί σε εκτέλεση των ειδικών συμβάσεων που αναφέρονται στο άρθρο 3 παράγραφος 1α του κανονισμού (ΕΟΚ) αριθ. 426/86. Για τον υπολογισμό της εν λόγω πριμοδότησης, το πραγματικό ποσοστό εφαρμόζεται στο ολικό ποσό της οφειλόμενης ενίσχυσης στην παραγωγή.

Άρθρο 4

Ο μεταποιητής υποβάλλει μία και μόνο αίτηση πριμοδότησης στον οργανισμό που ορίζεται από το ενδιαφερόμενο κράτος μέλος συγχρόνως με την αίτηση ενίσχυσης στην παραγωγή που υποβάλλεται σύμφωνα με το άρθρο 11 παράγραφος 4 του κανονισμού (ΕΟΚ) αριθ. 1599/84. Ωστόσο, για την περίοδο 1987/88, η αίτηση πριμοδότησης υποβάλλεται το αργότερο στις 15 Απριλίου 1988.

Η αίτηση πριμοδότησης συνοδεύεται από την απόδειξη ότι οι συμβάσεις μεταποιήσεως που αναφέρονται στο άρθρο 3 παράγραφος 1α του κανονισμού (ΕΟΚ) αριθ. 426/86 έχουν συναφθεί με τις ενώσεις παραγωγών που έχουν αναγνωριστεί σύμφωνα με το άρθρο 1 του παρόντος κανονισμού.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 370 της 30. 12. 1987, σ. 20.

(3) ΕΕ αριθ. L 352 της 15. 12. 1987, σ. 4.

(4) ΕΕ αριθ. L 118 της 20. 5. 1972, σ. 1.

(5) ΕΕ αριθ. L 23 της 28. 1. 1988, σ. 1.

(6) ΕΕ αριθ. L 152 της 8. 6. 1984, σ. 16.

(7) ΕΕ αριθ. L 65 της 11. 3. 1988, σ. 8.